MEABHRÁN MÍNIÚCHÁIN

1.COMHTHÉACS AN TOGRA

•Cúiseanna agus cuspóirí an togra

Is díobhálach go deo an iarmhairt a d’fhág an talamhchrith a tharla le deireanas san Iodáil orthu siúd atá ina gcónaí sna réigiúin a buaileadh. Beidh obair mhór atógála le déanamh, go háirithe le caoi a chur ar oidhreacht chultúrtha na limistéar sin atá i gceist. Is den riachtanas go mbeadh an tAontas Eorpach in ann tacaíocht bhreise agus éifeachtach a sholáthar as Ciste Forbraíochta Réigiúnaí na hEorpa (CFRE) do Bhallstát dá chuid agus do réigiún ar bith dá dteagmhaíonn mórthubaiste nádúrtha nó tubaiste réigiúnach, de bhreis ar a bhfuil ar fáil as Ciste Dlúthpháirtíochta an Aontais Eorpaigh.

D’fhonn an cúnamh breise sin a chur ar fáil do Bhallstáit dá dteagmhaíonn tubaistí nádúrtha, tá sé beartaithe ag an gCoimisiún an fhéidearthacht a thabhairt isteach ais ar leithligh tosaíochta a bheith ann i dtaca le hoibríochtaí atógála arna maoiniú ag an gCFRE mar chuid de chlár oibríochta. I bhfianaise chomh mór is a thig le hiarmhairt tubaiste nádúrtha a bheith, tá sé beartaithe ag an gCoimisiún an fhéidearthacht a thabhairt isteach oibríochtaí den chineál sin a mhaoiniú go hiomlán as an gCFRE agus gan aon ghá a bheith le cómhaoiniú náisiúnta. Is iad na hoibríochtaí is féidir a mhaoiniú faoi chuimsiú na haise tosaíochta ar leithligh seo cinn a bhaineann leis an atógáil a dhéantar de fhreagairt ar mhórthubaiste nádúrtha nó tubaiste nádúrtha réigiúnach mar a shainmhínítear sin i Rialachán (CE) 2012/2002 ón gComhairle lena mbunaítear Ciste Dlúthpháirtíochta an Aontais Eorpaigh.

Ina theannta sin, tá forálacha sonracha beartaithe maidir le dáta tosaigh le haghaidh incháilitheachta caiteachais chun a áirithiú go mbeidh an caiteachas incháilithe le haghaidh aisíocaíochta ó dháta na tubaiste i leith.

•Comhsheasmhacht le forálacha beartais atá ann anois sa limistéar beartais

Tá an togra i gcomhréir leis an gcreat foriomlán dlíthiúil a bunaíodh le haghaidh chistí Chistí Struchtúrtha agus Infheistíochta na hEorpa (CSIE) agus níl de raon ag an togra ach leasú spriocdhírithe ar Rialachán (CE) 1303/2013. Is comhlánú é an togra ar an gcineál tacaíochta atá ar fáil de bhun Rialachán (CE) Uimh. 2012/2002 ón gComhairle lena mbunaítear Ciste Dlúthpháirtíochta an Aontais Eorpaigh.

•Comhsheasmhacht le beartais eile de chuid an Aontais

Níl de raon ag an togra ach leasú spriocdhírithe ar Rialachán (CE) 1303/2013, agus tá sé comhsheasmhach le beartais eile de chuid an Aontais.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Tá sé beartaithe mír bhreise a chur le hAirteagal 120 de Rialachán (AE) Uimh. 1303/2013 ionas gur féidir ais ar leithligh tosaíochta a chruthú dar ráta cómhaoiniúcháin suas le 100% chun tacaíocht a thabhairt, faoi thosaíochtaí infheistíochta an CFRE, d’oibríochtaí arna roghnú ag údaráis bhainistíochta de fhreagairt ar mhórthubaiste nádúrtha nó tubaiste nádúrtha réigiúnach mar a shainmhínítear sin i Rialachán (CE) Uimh. 2012/2002 ón gComhairle lena mbunaítear Ciste Dlúthpháirtíochta an Aontais Eorpaigh.

•Coimhdeacht (maidir le hinniúlacht neamheisiach)

Ní mór Rialachán (AE) Uimh. 1303/2013 a leasú ionas gur féidir cúnamh breise a thabhairt do Bhallstáit dá dteagmhaíonn tubaistí nádúrtha, trí dheis maoiniúcháin ón CFRE dar ráta cómhaoiniúcháin suas le 100% a chur ar fáil d’oibríochtaí atógála as buiséad an Aontais Eorpaigh. Ní féidir an méid céanna sin a bhaint amach le gníomhaíocht ar an leibhéal náisiúnta.

•Comhréireacht

Níl i gceist sa togra ach athrú teoranta agus spriocdhírithe nach faide raon dó ná a dteastaíonn chun cúnamh breise a chur ar fáil do Bhallstáit dá dteagmhaíonn tubaistí nádúrtha.

3.TORTHAÍ MEASTÓIREACHTA EX POST, COMHCHOMHAIRLE PHÁIRTÍ LEASMHARA AGUS MEASÚNACHTAÍ TIONCHAIR

••Seiceálacha meastóireachta/ oiriúnachta ex post na reachtaíochta reatha